STAR ออกเพิ่มทุน PP แลกซื้อหุ้น SITTHI ในลาว 40% มูลค่า 140 ลบ.
STAR ออกเพิ่มทุน PP แลกซื้อหุ้น SITTHI ในลาว 40% มูลค่า 140 ลบ.
STAR ออกเพิ่มทุน PP แลกซื้อหุ้น SITTHI ในลาว 40% มูลค่า 140 ลบ.
9 ธ.ค. 2563

บริษัท สตาร์ ยูนิเวอร์แซล เน็ตเวิร์ค จำกัด (มหาชน) หรือ STAR เปิดเผยว่าที่ประชุมคณะกรรมการบริษัท ครั้งที่ 11/2563 ซึ่งจัดประชุมวันที่ 4 ธ.ค.63 อนุมัติเข้าทำรายการซื้อหุ้นสามัญในบริษัท สิทธิ อินเตอร์เนชั่นแนล จำกัด (SITTHI) จำนวนรวม 200,000 หุ้น มูลค่าที่ตราไว้หุ้นละ 10 บาท ในราคาซื้อขายหุ้นละ 700 บาท ซึ่งคิดเป็นสัดส่วน 40% ของทุนจดทะเบียนของ SITTHI จากนายคำสอน สิททิดไซ และนายจันทร สิดทิไซ ผู้ถือหุ้น SITTHI ด้วยมูลค่าการเข้าทำรายการเท่ากับ 140 ล้านหุ้น โดยมูลค่าหุ้นของ SITTHI ตามวิธีการประเมินมูลค่ายุติธรรมโดยฝ่ายบริหารของบริษัท ร่วมกับที่ปรึกษาทางการเงิน (บริษัท แอ๊ดวานซ์ แคปปิตอล เซอร์วิสเซส จำกัด) มีมูลค่าหุ้นละ 970.5-1,252.8 บาท
ทั้งนี้ บริษัทจะชำระค่าหุ้นของ SITTHI โดยการออกหุ้นสามัญเพิ่มทุนของบริษัทในลักษณะการเสนอขายแบบเฉพาะเจาะจงให้แก่บุคคลในวงจำกัด (PP) แทนการชำระด้วยเงินสด จำนวนไม่เกิน 70 ล้านหุ้น มูลค่าที่ตราไว้หุ้นละ 0.70 บาท ในราคาเสนอขายหุ้นละ 2.00 บาท คิดเป็นมูลค่าไม่เกิน 140 ล้านบาท หรือ ผู้ขายจะจองซื้อหุ้นสามัญใหม่ของบริษัท โดยจะชำระเงินค่าหุ้นออกใหม่ด้วยหุ้นของ SITTHI ที่ตนถืออยู่ (Share Swap)
โดยมีอัตราแลกเปลี่ยนหุ้นเท่ากับ 1 หุ้นของ SITTHI ต่อ 350 หุ้นใหม่ของบริษัท และคณะกรรมการบริษัทอนุมัติการลดทุนจดทะเบียนของบริษัท จำนวน 133,318,323.60 บาท จากทุนจดทะเบียนเดิมจำนวน 322,954,971.50 บาท เป็นทุนจดทะเบียนจำนวน 189,636,647.90 บาท โดยการตัดหุ้นจดทะเบียนที่ยังไม่ได้ออกจำหน่ายของบริษัท จำนวน 190,454,748 หุ้น มูลค่าที่ตราไว้หุ้นละ 0.70 บาท จากนั้นให้เพิ่มทุนจดทะเบียนของบริษัท จำนวน 49 ล้านบาท เป็นทุนจดทะเบียนจำนวน 238,636,647.90 บาท โดยการออกหุ้นสามัญเพิ่มทุนใหม่จำนวนไม่เกิน 70,000,000 หุ้น มูลค่าที่ตราไว้หุ้นละ 0.70 บาท เพื่อเสนอขายให้แก่นายคำสอน สิดทิไซ และนายจันทร สิดทิไซ ในราคาเสนอขายหุ้นละ 2.00 บาท คิดเป็นมูลค่าไม่เกิน 140 ล้านบาท ทั้งนี้ ให้นำเรื่องต่อที่ประชุมผู้ถือหุ้นเพื่อพิจารณาอนุมัติต่อไป กำหนดวันประชุมวิสามัญผู้ถือหุ้น ครั้งที่ 1/2564 ในวันที่ 28 ม.ค.64 เวลา 14.00 น.
สำหรับ SITTHI ประกอบธุรกิจเป็นนายหน้าในการจัดหาสินค้าอุปโภคบริโภคเพื่อจำหน่ายในประเทศลาว ซึ่งได้รับการแต่งตั้งจาก บริษัท Khouanchay Trading Import-Export Co., Ltd (KCT) เพื่อให้ดำเนินการเป็นตัวแทนในการจัดหาสินค้าอุปโภคบริโภคในไทยเพื่อส่งให้ทาง KCT จัดจำหน่ายในประเทศลาวแต่เพียงผู้เดียว (Exclusive agent) โดยทาง KCT จะประกันมูลค่าขั้นต่ำในการสั่งซื้อสินค้า (Guaranteed value) เป็นระยะเวลา 7 ปี และสัญญาจะขยายโดยอัตโนมัติปีต่อปี และทาง SITTHI จะได้ผลตอบแทน 6.5% จากมูลค่าสั่งซื้อสินค้า (Service fee) ทั้งนี้ สัญญาจัดหาดังกล่าวจะมีการลงนามและมีผลผูกพันในวันเดียวกับที่มีการซื้อขายหุ้นกัน
 
 
 